15
ⵏⴼⵍⵍ ⵏⵏ⵿ⴶⵍⵙⵏ ⵓⵏ ⵙⴰ ⴹⴶⵔⵓ
1 ⵜⵤⵔ ⵏⵢⴰ ⴹⵗ ⵌⵏⵓⵏ ⵍⵗⵍⵎⵜ ⵢⵜ ⵤⵓⵔⵜ ⵜⴾⵏⵜ ⵙⵎⴾⵍⵍ ⵜⵎⵙⵜ ⵙⴰ ⵏ⵿ⴶⵍⵙⵏ ⵜⴼⵏⵏ ⵙⴰ ⵍⵓⵀⵜⵏ ⵓⵏ ⵍⴾⵎⵏⵏ ⵙⵏ⵿ⵜⵏⵢ ⴹⵗ ⴹⵏ⵿ⴹⴰ ⵍⵂⵎ ⵏⵎⵛⵏⴰ⵰ 2 ⵏⵢⵗ ⵔⵜ ⵍⵏ ⴹⴶⵔⵓ ⴶⵏ ⴹⵗ ⵔⵜ ⴹⵙⴾⵜⵏ ⵜⵍⴼⵏ⵿ⵌⵔ⵿ⵜ ⵜⵔ⵿ⵜⵢⵜ ⴹⵜⵎ⵿ⵙⵢ ⵎⵔⵏ ⵀⴹⴹⵏ ⴼⵍⵙ ⵓⵏ ⵔⵤⵏⵏ ⵎⴹⵔ ⵙⴾⵙⴹⵏ ⴹⵛⵛⵍⵏⵜ ⴹⵎⴹⵏ ⵓⴰ ⴹⵓⵏ ⴹⵙⵎⵏⵜ ⵜⴼⵏ ⵛⵂⵔⴹⵏⵏ ⵜⵏⴾⴼⴰ ⵎⵛⵏⴰ⵰ 3 ⵙⴶⴹⵏ ⴹⵗ ⵜⵎⵍ ⵏⴾⵍⵢ ⵏⵎⵛⵏⴰ ⵜⵎⵙⵏ ⵎⵙⴰ ⴹⵜⵎⵍ ⵜⵏ ⵌⵎⵔ ⴶⵏⵏ
«ⴶⵜⵏⴾ ⵤⵓⵔⵏⵏ ⵙⵎⴾⵍⵍⵏ ⵢⴰ ⵎⵍⵢ ⵎⵛⵏⴰ⵰
ⴾⵢ ⵎⵙⵏ ⵎⵛⵙ ⵏ⵿ⵜⵔⵏⴰ ⴾⵍ⵰
ⵜⵔⵢⵏⴾ ⵏ⵿ⵜⵏⵜⵢ ⵗⴹⵏⵏ ⵎⵙⵏⵜ ⵜⴹⵜ
ⵢⴰ ⵎⵏⴾⵍ ⵏ⵿ⵜⵎⵜⵓⵏ⵰
4 ⵎⴰ ⵎⵙ ⵓⴰ ⵓⴹⵏ ⴾⵢ ⵓⵔ ⴾⵙⴹ ⵢⴰ ⵎⵍⵢ⵰
ⵎⴰ ⵎⵙ ⵓⴰ ⵓⵔ ⵤⴰ ⵏⵙⵗⵎⵔ ⵙⵎⵏⴾ⵰
ⴼⵍⵙ ⴾⵢ ⵗⵙ ⵎⵙⵏ ⵎⵤⴹⴶ⵰
ⵎⵔⵏ ⵜⵓⵛⵜⵏ ⴾⵍ ⴹⵙⵏⵜ ⵗⵀⴹⵏⵜⴾⵢ
ⴼⵍⵙ ⴶⵜⵏⴾ ⵗⴹⵏⵏ ⵏⴼⵍⵍⵏⵏ⵰»
ⵛⴾⵔⵓⵙⵏ ⵛⵏ ⵙⵢⵜ ⵏⵍⵂⵎ ⵏⵎⵛⵏⴰ
5 ⴹⴼⵔ ⵔⵜⵏ ⵓⵏ ⴹⵏ ⵙⵓⴹⵗ ⴶⵗ ⴹⴶ ⵓⴰ ⵤⴹⴶⵏ ⵏⵂⴾⵜ ⵓⵏ ⵎⵏⵢ ⵙ ⵏⵍⵎ ⴹⵗ ⵌⵏⵓⵏ⵰ 6 ⵜⵤⵔ ⴶⵎⴹⵏ⵿ⴹⵓ ⵏ⵿ⴶⵍⵙⵏ ⵓⵏ ⵙⴰ ⴹⴶ ⵓⴰ ⵤⴹⴶⵏ ⵜⴼⵏ ⵍⵓⵀⵜⵏ ⵓⵏ ⵙⴰ ⵍⵏ ⵜⵀⴹⵆ ⵏⵍⵏ ⵆⵜⵙⵏ ⵙⵔⵆⵏ ⵜⵀⵏ ⴹⵎⵔⵏⵙⵏ ⵙ ⵙⵜⵀ ⵏⵔⵗ⵰ 7 ⵏ⵿ⴾⵔ ⵢⵏ ⴹⵗ ⵎⴹⵔⵏ ⵓⵏ ⴾⵤ ⴾⴼⴰ ⵏ⵿ⴶⵍⵙⵏ ⵓⵏ ⵙⴰ ⵙⵢⵜ ⵜⴾⵔⵓⵙⵏ ⵏⵔⵗ ⴹⴾⵔⵏⵏ ⵍⵂⵎ ⵏⵎⵛⵏⴰ ⴹⵢ ⴹⵔⵏ ⵂⵔ ⴼⵓ⵰ 8 ⴹⴾⵔ ⴹⴶ ⵓⴰ ⵤⴹⴶⵏ ⵂⵓ ⴹⴼⵍⵏ ⵜⵏⵢⴰ ⵏⵎⵛⵏⴰ ⴹⵜⵔⵏⵏⵜ⵰ ⵓⵔ ⵜⵍⴰ ⵢ ⴼⵔⴶⵏ ⴶⵤ ⵏⴹⴶ ⵓⴰ ⵤⴹⴶⵏ ⵏ ⴾⵜ ⵓⵔ ⵏ⵿ⴹⵏ ⵙⴰ ⵍⵓⵀⵜⵏ ⵓⵏ ⴹⵓⵢⵏ ⵏ⵿ⴶⵍⵙⵏ ⵓⵏ ⵙⴰ⵰