18
1 ⴹⴼⵔ ⵓⵏ ⴶⵗ ⵏ⵿ⴶⵍⵙ ⵢⵏ ⵍⵏ ⵜⵗⵎⵔ ⵓⵍⵏ ⵜⵤⵀⵜⴹⵓ ⴹⵗ ⵌⵏⵓⵏ ⵎⵍⵓⵍⵓ ⵎⴹⵍ ⴾⵜⵏⵜ ⵙⵏⵔ ⵏ⵿ⵜⵏⵢⵏⵜ⵰ 2 ⵏⴰ ⵙⵎⵙⵍⵢ ⵙⵂⵏ ⵓⵍⵏ
«ⵀⵀⵢⵍⵏ ⵜⵏ ⵜⵎⵤⵓⵔ⵿ⵜ ⵜⴹⴰ⵰
ⵓⵍⴰ ⵜⴹⴰ ⵀⵀⵢⵍⵏ⵰
ⵜⵆⵍ ⴹⴶ ⵏ⵿ⵜⵎⵗⵙⵔ⵿ⵜ ⵏⵛⵢⵜⵏⵏ
ⴹ ⴹⴶ ⵏ⵿ⵜⵎⵗⵙⵔ⵿ⵜ ⵏ⵿ⴾⵍⵙⴼ
ⴹ ⵙⵎⵏⵢ ⵏ⵿ⴶⴹⴹ ⴾⵍ ⵓⵏ ⵈⵔⵎⵏⵏ
ⴹ ⵙⵎⵏⵢ ⵏⵤⵏⴼⵏ ⴾⵍ
ⵏ ⵎⴹⵔⵏ ⵓⵏ ⵈⵔⵎⵏⵏ
ⴹ ⵓⵏ ⵓⵔ ⵔⵏ ⵎⵏ ⴹⵓⵏ ⵜⵓⴶⵍⴼⵏⵏ⵰
3 ⵛⵎⵜⵓⵏ ⵏⴹⵏⵜ ⴾⵍ ⴹⵓⵏⵜ ⴹⵔⵙ
ⴹⵗ ⵔⴾ ⴹⵔⵏⵏⵜ ⵍⵀⵙⵏⵏ ⵏⴶⵢ ⵏⵤⵏⴰ
ⵎⵙ ⵓⵏ ⵤⵏ ⵙⵎⴹ ⵙⵙⵏⵜ⵰
ⵎⵏⴾⵍⵏ ⵏⴹⵏⵜ ⵏⵎⴶⵏ ⴹⵔⵙ ⵤⵏⴰ
ⴾⵍ ⵌⵍⴰ ⵏⴹⵏⵜ ⴹⵗ
ⵙⴶⵔⴶⵙ⵿ⵜⵏ ⵗⵔⵎ ⵓⵏ ⵀⵀⵢⵍⵏ
ⵙ ⵔⵤⵗⵏⵜ ⴾⵏⵏⵏ ⴶⵜ⵰»
4 ⵜⵤⵔ ⵙⵍⵗ ⵢⵎⵙⵍⵢ ⵢⵏ ⵙ ⴹⴶⵎⴹ ⵌⵏⵓⵏ ⵏⴰ
«ⴶⵎⴹⵜⴹⵓ ⵗⵔⵎ
ⵓⴹⵢ ⴾⵓⵏⵢ ⵓⵏ ⵎⵙⵏⵏ ⵜⵎⵜⵢⵏⵏ
ⴼⵍ ⴹ ⵓⵔ ⵜⴶⵎ ⵀⴾⴹⵏ ⵓⵏ ⵜⴶⵓ
ⵓⴹⴾⵓⵏⵏ ⵍⵀⵍⴰ ⵓⴰ ⴼⵍⵙ ⵤⴹⵏ⵰
5 ⴼⵍⵙ ⵀⴾⴹⵏⵜ ⴶⵍⵏ ⵂⵔ ⵓⴹⵏ ⵌⵏⵓⵏ
ⵎⵔⵏ ⵎⵛⵏⴰ ⴾⵜⵓ
ⵔⴾ ⵎⵤⵍⵏ ⵍⵀⵙⵏⵏ ⵏⵗⵔⵎ ⵓⴹⵢ⵰
6 ⵔⵤⵎⵜⵙ ⵙⵎⴾ ⵓⵙ ⵔⵤⵎ
ⵜⴾⴼⵎ⵿ⵜⵓ ⵏⵜⴼⵙ ⵏⵎⵤⵍⵏⵜ⵰
ⵜⴾⵀⵔ⵿ⵜ ⵜⵙ ⴾⵜ ⴾⵜⵜⵙ ⵏⵜⴼⵙⵏⵜ⵰
7 ⵎⴾ ⵓⵙ ⴹⴾⵍ ⵎⵏⵜ
ⵎⵤⵍ ⵔⵜ ⴾⵍ ⵓⴰ ⵔⵏ ⵎⵏⵜ
ⵎⴾ ⴹⵢ ⴹⵗ ⵙ ⴶⵓⵜⵙ ⵤⵗⵤⵀ ⵙⴾⵙⴹⵏ
ⵜⵙⵙⴶⵎ⵿ⵜⵓ ⵜⴾⵏ⵿ⵤⵔ⵿ⵜ ⵍⵀⵙⵜ ⴶⴹⵏⵏ ⴹⵓⵏ ⴹⴰ
ⴹ ⵜⵏⴰ ⵜⴶⵓ ⵗⵔⵎ ⵓⵏ ⵀⵀⵢⵍⵏ
"ⵜⵈⵓⵜ ⵜⵏ ⵜⵎⵏⴾⵍⴰ ⴼⵍ ⵆⵎⴰ
ⵓⵔ ⵎⵙⴰ ⵜⵏ⵿ⵜⵜ ⵙ ⵀⴰ ⵍⵙⵏⵜ
ⵓⵔ ⵍⴾⵎ ⴹ ⴶⵤⵗ ⴼⵔ⵿ⵜⵢ⵰"
8 ⵓⵏ ⴹⵗ ⴼⵍⵙ ⵍⵀⵍⵜⵏ ⵤⵓⵔⵏⵏ
ⴹⵢ ⵓⵏ ⴹⵙⵏ⵿ⵙⵏⵏ
ⵜⵎⵜⵏ⵿ⵜ ⴹⵜⴾⵏ⵿ⵤⵔ⵿ⵜ ⵍⵀⵙⵜ ⴹⵍⵤ⵰
ⵤⵍ ⵢⵏ⵿ⴹⴰ ⴼⵍⵙ ⵤⴹⵏ ⵍⵀⵍⵜⵏ ⵓⵏ ⴹⵢ
ⵜⵙⵔⴾⵎⵜⵓ ⴹⵗ ⵜⵎ⵿ⵙⵢ⵰
ⵓⵍⴰ ⵎⵍⵢ ⵎⵛⵏⴰ
ⵎⵙⵏ ⵎⵛⵙ ⵏ⵿ⵜⵔⵏⴰ
ⴰ ⵜⵓⴹⵀⵏ ⵗⵔⵎ ⵓⵏ⵰»
ⵙⵎⴹⵏⴶⵏ ⴶⵏⵏ ⴼⵍ ⵗⵔⵎ ⵏⵀⵀⵢⵍⵏ
9 ⵎⵏⴾⵍⵏ ⵏⴹⵏⵜ ⴾⵍ ⵓⵏ ⴹⵔⵙ ⴹⵓⵏⵏ ⵏⵎⴶⵏ ⴹⵔⵙ ⵤⵏⴰ ⴹⵔⵜⵏ ⵓⵏ ⵔⵏ ⵎⵏⵙⵏ ⴹⵗ ⴹⵏⵜ ⴹ ⵏⵢⵏ ⵂⵓ ⵏ⵿ⵜⵎ⵿ⵙⵢ ⵜⴰ ⵜⵤⵜⵙⵔⴾⵎⵜ ⴹ ⵂⵍⵏ ⵙⴾⵍⵍⵏ ⴼⵍ ⵓⴰ ⵤⴶⵓ ⵗⵔⵎ ⵓⵏ ⴹⵗ ⵍⵗⵤⵀ⵰ 10 ⴹⵔⵙ ⵏⵎⴶⴶⵏ ⴼⵍ ⵜⴾⵙⴹⴰ ⵏ⵿ⵜⵏⵏⵓⴹ ⵍⵗⵤⵀ ⵓⴰ ⵤⴶⵓ ⴹⵏ⵰ ⴹ ⴶⵏⵏ
«ⵈⵛⴰ⵰ ⵈⵛⴰ ⵓⵍⵏ
ⵢ ⵗⵔⵎ ⵓⴰ ⵤⵓⵔⵏ ⵏⵀⵀⵢⵍⵏ ⵍⵏ ⵜⵔⵏⴰ⵰
ⵍⵓⵆ ⵢⵏ⵿ⴹⴰ ⵗⵙ ⴼⵍ ⵜⵓⴹⵀ ⵎⵛⵏⴰ⵰»
11 ⴾⵍ ⵌⵍⴰ ⵏⴹⵏⵜ ⴾⵍ ⴹ ⵂⵍⵏ ⴼⵍ ⵜⵔⵎⵆ ⵢⵗⵔⵎ ⵓⵏ⵰ ⵓⵔ ⵜⵍⴰ ⵓⴹⵏ ⵗⵔⵙⵏ ⵤⵏ⵿ⵤⵏ ⵓⴰ ⵙⵜⴶⵏ 12 ⴶⵔ ⵔⵗ ⵓⵍⴰ ⵤⵔⴼ ⵓⵍⴰ ⵛⵂⵏ ⵛⵏ ⵍⵏⵏ ⵍⵎⵆⵎ ⵓⵍⴰ ⵍⵌⵂⵔ ⵓⵍⴰ ⵍⵏ ⵓⵍⴰ ⵜⵀⴹⵆ ⵜⴶⵜ ⵜⵤⵗⵢ ⵜⵑⵜ ⵓⵍⴰ ⵍⵈⵔⵔ ⵓⵍⴰ ⵜⵀⴹⵆ ⵜⴰ ⵜⴶⵜ ⵜⵤⵗⵢ ⵜⵂⵙⵢⵜ ⵓⵍⴰ ⵛⴾⵏ ⴾⵍ ⵓⵏ ⵙ ⵤⴹ ⴹⵏⵙⵏ ⵓⵍⴰ ⵔⵜⵏ ⵓⵏ ⴶⵏⵏ ⴹⵗ ⵜⵂⵏ⵿ⵜ ⵜⴾⵏⵜ ⵜⵎⵍⵢ ⵙⵏ⵿ⵜⴰ ⴹⵗ ⵜⴶⵓ ⵗⵏ ⵓⵏ ⵈⵎⵢⵙⴰ ⵓⵍⴰ ⵓⵏ ⵛⴾⵏ ⵓⵏ ⵍⵏⵏ ⵍⵎⵆⵎ ⵓⵍⴰ ⵓⵏ ⴹⵔⵗ ⵓⵍⴰ ⵓⵏ ⵜⵤⵍⵢ ⵓⵍⴰ ⵓⵏ ⵜⵂⵏ ⵛⵏ ⵂⵙⵢⵏⵏ 13 ⵓⵍⴰ ⴶⵍ ⵏⵛⴾ ⵓⵙ ⵜⵓⵏⵓ ⴾⵏⵍ ⵓⵍⴰ ⵤⵏⴼⵏ ⵏⵏⵀⵜⵏ ⵓⵏ ⵍⵏⵏ ⴹⵓ ⵓⵍⴰ ⵍⵓⵔⴹⵜⵏ ⵓⵍⴰ ⴹⵜⵏ ⵓⵏ ⵤⴹⵏⵏ ⵎⵙⵏⵏ ⵎⵔ ⴹⵍⵎⵙⴾ ⵓⵍⴰ ⵙⵎⴹ ⵏⵍⵗⵏⵀ ⵓⵍⴰ ⵓⴹⵢ ⵓⵏ ⵤⵢⵜ ⵓⵍⴰ ⴶⵍ ⵓⵍⴰ ⵍⴾⵎⴰ ⵓⵍⴰ ⵛⵜⵏ ⵓⵍⴰ ⵢⴼⴹ ⵓⵍⴰ ⴶⵙⵏ ⵓⵍⴰ ⵎⵍⵏ⵿ⴾⵢⵜⵏ ⵓⵍⴰ ⴾⵍⵏ ⵓⵍⴰ ⴾⴼⵍⵏ⵰ 14 ⴹ ⴶⵏⵏ ⴾⵍ ⵌⵍⴰ ⵢⵗⵔⵎ ⵓⵏ
«ⵔⵜⵏ ⵓⵏ ⵔⵏ ⵎⵏⴾ ⴾⵍ
ⴹⴶⴶⵏ ⴼⵍⴾ⵰
ⵜⵏⴼⵍⵢⵜ ⴹⵔⵜⵏ ⵓⵏ ⵂⵙⵢⵏⵏ
ⵤⴹⵏⵏ ⵀⵜⵏ ⴼⵍⴾ⵰
ⵓⵔ ⵍⴾⵎ ⴹ ⵍⵙⵏ ⵜⵓⵏⵢ⵰»
15 ⴾⵍ ⵌⵍⴰ ⵓⵏ ⴶⵔⴶⵙⵏⵏ ⴹⵗ ⵙⵜⴶ ⵓⴰ ⵜⴶⵏ ⴹⵗ ⵗⵔⵎ ⵓⵏ ⴹⵔⵙ ⵏⵎⴶⴶⵏ ⴼⵍ ⵜⴾⵙⴹⴰ ⵏ⵿ⵜⵏⵏⵓⴹ ⵍⵗⵤⵀⵏⵜ⵰ ⴹ ⵂⵍⵏ ⵙⴾⵍⵍⵏ⵰ 16 ⴶⵏⵏ
«ⵈⵛⴰ⵰ ⵈⵛⴰ ⵓⵍⵏ
ⵢ ⵗⵔⵎ ⵓⴰ ⵤⵓⵔⵏ ⴰ⵰
ⴹⵜ ⵓⴰ ⵍⵙⴰ ⵜⵀⴹⵆ ⵏⵍⵏ ⵂⵙⵢⵏ
ⴹ ⵜⵀⴹⵆ ⵜⴶⵜ ⵜⵤⵗⵢ ⵜⵑⵜ
ⴹ ⵜⵀⴹⵆ ⵜⴰ ⵜⴶⵜ ⵜⵤⵗⵢ ⵜⵂⵙⵢⵜ
ⵆⵏ ⵗⵏⵏ ⵂⵙⵢⵏⵏ ⵏⵔⵗ
ⴹ ⵜⵂⵏ ⵛⵏ ⵍⵏⵏ ⵍⵎⵆⵎ ⴹⵍⵌⵂⵔ⵰
17 ⵎⵔⵏ ⵍⵓⵆ ⵢⵏ⵿ⴹⴰ ⵗⵙ
ⴰ ⴼⵍ ⵀⴰ ⵜⴶⵔⴶⵙ⵿ⵜ ⵜⵏ⵰»
ⵢⵜⴹⵏ ⴾⵍ ⵓⵏ ⵤⵔⵏⵏ ⵢⵗⵍⵍⵏ ⵓⵏ ⵎⵏ ⵤⵤⵍⵏ⵿ⵜⵏ ⴹⵢⵜⴹⵏ ⴾⵍ ⵓⵏ ⵛⴾⵍⵏⵏ ⴼⵍ ⴶⵔⵓⵏ ⵓⵏ ⵤⵓⵔⵏⵏ ⴹⵓⵏ ⵎⵛⵗⵍⵏ ⵏⵗⵍⵍⵏ ⵏⵎⵏ ⴹⵓⵏ ⴶⵏⵏ ⵌⵍⴰ ⴶⵔ ⴾⵍⵏ ⵙ ⵜⵔⵢⵜ ⵏ⵿ⴶⵔⵓⵏ ⵀⴹⴹⵏⵏ ⴹⵗ ⴶⴶ 18 ⵙⵗⴰ ⵓⴹ ⵏⵢⵏ ⵂⵓ ⵏ⵿ⵜⵎ⵿ⵙⵢ ⵜⴰ ⵜⵙⵔⴾⵎⵜ ⵗⵔⵎ ⵓⵏ ⵙⴾⵔⵢⵏ ⴶⵏⵏ
«ⵓⵔ ⴾⵍⴰ ⴹ ⵜⵓⵏⵢ
ⵔⵜ ⵛⵍⵜ ⵏⵓⴰ ⴶⵔⵓ ⵗⵔⵎ ⴶⴹⵏ ⴹⵓⴰ⵰»
19 ⵙⵓⵔⵏ ⵗⴼⵓⵏⵙⵏ ⵀⵆⴰ ⵂⵍⵏ ⵗⵛⴹⵏ ⵎⵏⵙⵏ ⵓⵍⵏ ⵙⴾⵔⵢⵏ ⴶⵏⵏ
«ⵈⵛⴰ⵰ ⵈⵛⴰ ⵓⵍⵏ
ⵢ ⵗⵔⵎ ⵓⴰ ⵤⵓⵔⵏ ⴰ
ⵙ ⵏ⵿ⵜⴰ ⴹⵗ ⴶⵔⴶⵙⵏ ⵢⵜⴹⵏ ⴾⵍ
ⵓⵏ ⵍⵏⵏ ⵗⵍⵍⵏ ⵏⵎⵏ ⵓⵏ ⵤⵓⵔⵏⵏ
ⵎⵛⵏ ⵍⵓⵆ ⵢⵏ⵿ⴹⴰ ⵗⵙ ⴼⵍ ⵗⵔⴹ ⵂⵍⴾ⵰»
20 «ⴹⵓⵜⵜ ⵌⵏⵓⵏ⵰
ⵗⵔⵎ ⵗⵔⴹ ⵂⵍⴾ⵰
ⴹⵓⵜⵜ ⴾⵓⵏⵢ ⴹⴰ ⵓⵏ ⵎⵙⵏⵏ ⵎⵤⴹⴶⵏ ⵏⵎⵛⵏⴰ
ⴹ ⵏⵎⵤⵍ ⴹⵏⵀⵜⵏ⵰
ⵓⵍⴰ ⵎⵛⵏⴰ ⵓⴹⵀ
ⵗⵔⵎ ⵓⴰ ⴼⵍ ⵜⴾⵎⴰ ⵜⴰ ⴹⵓⵏⴶⴰ⵰»
21 ⵜⵤⵔ ⴹⴾⵍ ⵏ⵿ⴶⵍⵙ ⴾⵏⵏ ⵜⵍⴰ ⵏ⵿ⵜⵔⵏⴰ ⵜⵂⵏ⵿ⵜ ⵤⵓⵔⵜ ⵜⵍⵜ ⴹⵜⴰ ⴼⵍ ⵜⵓⵤⴹ ⵍⴾⵎⴰ ⴶⵔ⵿ⵜⵜ ⴹⵗ ⴶⵔⵓ ⴶⵏⵓ
«ⵏ⵿ⵜⴰ ⴹⴰ ⴹⴰ ⵎⴾ ⵓⵙ ⴹⵏ⵿ⵤⵜⵓⴶⵔ
ⵗⵔⵎ ⵓⴰ ⵤⵓⵔⵏ ⵏⵀⵀⵢⵍⵏ
ⵙ ⵜⵎⵓⵜ ⵍⵀⵙⵜ
ⵎⵔⵏ ⵓⵔ ⵤⵍⵙ ⵜⵓⵏⵢ ⴹⴼⵔ ⴹⵢ⵰
22 ⵓⵔ ⵍⴾⵎ ⴹ ⵍⵙⵏ ⵢⵜⴹⵏ
ⵜⵙⵍⵢ ⴹⵗ ⵗⵔⵎ ⵓⵏ
ⵢ ⵙⵓⵜ ⵓⵏ ⴶⵏⵏ ⵙ ⵜⵂⵔⴹⵏ⵿ⵜ ⵓⵍⴰ ⵙⴾ
ⵓⵍⴰ ⵓⵏ ⴶⵏⵏ ⵙ ⵜⵙⵏ⵿ⵙⵆ ⵓⵍⴰ ⵙⴾ⵰
ⵓⵔ ⵍⴾⵎ ⴹⵗⵙ ⵜⵓⵏⵢ ⵛⵗⵍ
ⵓⴰ ⵏⴼⵙ ⵓⵍⴰ ⵓⵏ ⵜⵜⴶⵏⵏ⵰
ⵓⵔ ⵍⴾⵎ ⴹⵗⵙ ⵜⵓⵙⵍⴰ ⵢⵎⵙⵍⵢ
ⵏ ⵤⴹ ⵏⵜⵗⵎ⵰
23 ⵓⵔ ⵍⴾⵎ ⴹⵗⵙ ⵎⵍⵓⵍⵓ
ⵏⵔ ⵏ⵿ⴼⵜⵍⴰ
ⵤⴰ ⵓⵔ ⵍⴾⵎ ⴹⵗⵙ ⵍⵙ ⵜⵓⵙⵍⴰ
ⵢ ⵎⵙⵍⵢ ⵏⵎⵔⵎⵛ ⴹⵜⵎⵤⵍⵢⵜⵏⵜ⵰
ⵎⵔⵏ ⵏ⵿ⵜⴰ ⴹⴰ ⴹⵍⵍ ⵓⴰ ⴼⵍ ⴶⴰ ⴹⵢ
"ⴾⵍ ⵌⵍⵏⴾ ⵏ⵿ⵜⵏⵢ ⴶⵔⵏⵏ
ⵜⵍⴰ ⵏⵀⵜⵓ ⴹⵗ ⴹⵏⵜ ⴾⵍ
ⵛⵗⵓⵏⴾ ⴹⵗ ⵙⵈⵔⴾⵏ ⵛⵎⵜⵓⵏ ⴾⵍ⵰
24 ⴾⵢ ⵗⵔⵎ ⵓⵏ ⵀⵀⵢⵍⵏ
ⴰ ⴹⵗ ⵜⵓⵏ⵿ⵗⵍ ⵤⵏⵢ ⵏⵏⵀⵜⵏ
ⴹ ⵤⵏⵢ ⵏⵎⵤⴹⴶⵏ ⵏⵎⵛⵏⴰ
ⴹ ⵢⵜⴹⵏ ⴾⵍ ⵓⵏ ⵜⵓⵏ⵿ⵗⵏⵏ ⴹⵗ ⴹⵏⵜ⵰"»